פיגוע שני מאז תחילת הרמדאן ביום חמישי: מחבל פלסטיני בן 18 דקר הבוקר (א') ופצע קשה לוחם מג"ב כבן 20 בשער שכם בעיר. כוחות הצלה הוזעקו למקום ומצאו את הלוחם כשהוא סובל מפצע דקירה בפלג גופו העליון. הם ביצעו בו פעולות החייאה. הלוחם הספיק לירות לעבר החשוד בביצוע פיגוע הדקירה ולפצוע אותו קשה. הלוחם פונה לבית החולים שערי צדק מונשם ומורדם. בתחילה דיווחה המשטרה שהמחבל נהרג, אולם לאחר מכן תיקנה את ההודעה, ולפיה הוא פונה לבית החולים הדסה.

הלוחם עשה הבוקר בדרכו מחופשת סוף השבוע לפלוגה שלו המוצבת באזור. ד"ר עופר מרין, מנהל מערך הטראומה בבית החולים שערי צדק וסגן מנהל בית החולים, סיפר "אנחנו בשלבים הראשונה של הטיפול. הלוחם הגיע לפני שעה וחצי במצב אנוש עם מספר רב של פגיעות, בעיקר בצוואר ובחזה ועם דקירה אחת בלבו. המצב נכון לעכשיו התייצב, אבל עדיין נשקפת סכנה לחייו".

מהחקירה עולה כי המחבל הוא שוהה בלתי חוקי, בן 18 תושב הכפר סעיר שליד חברון, שלא מחזיק בעבר ביטחוני. הוא אינו כלול בין רבבות הפלסטינים שמורשים בימים אלה לעלות לירושלים במסגרת חג הרמדאן.

פרשן ynet רון בן ישי אמר במשדר באולפן: "בחודש הרמדאן ישנה השתלהבות יצרים דתית, הטפות וקריאות לג'האד. בחודש הרמדאן אנשים מתפללים ויותר עסוקים בענייני דת ויש סדרות טלוויזיה שחלקן הגדול בעלי תוכן לאומני ודתי. מדובר בחודש המועד לפיגועים. ייתכן שהמפגע מוכוון, או שקיבל אור ירוק מחמאס, מהג'יהאד האיסלאמי או מארגונים סלפיטים בגדה וברצועה".

זמן קצר לפני הפיגוע, בפתח ישיבת הממשלה השבועית, אמר ראש הממשלה בנימין נתניהו: "השקט היחסי ביהודה ושומרון לא צריך להשלות אף אחד. יש כאן כל הזמן ניסיונות, לצערנו חלקם צולחים. הסיבה שרובם לא צולחים היא תוצאה של פועלה מאוד מאומצת של צה"ל והשב"כ וגורמים נוספים מטעמה של מדינת ישראל. הצורך למנוע את הפיגועים האלו קיים כל הזמן, אבל בהצעות הבינלאומיות שמציעים לנו אין שום התייחסות אמיתית לצורכי הביטחון של מדינת ישראל. מנסים לדחוק אותנו לגבולות שאינם ברי הגנה תוך התעלמות מוחלטת ממה שיהיה בצד השני של הגבול".